1. ปัจจัยความเสี่ยง

1 ความเสี่ยงในการประกอบธุรกิจ

บริษัทพึ่งพาลูกค้าหรือผู้จัดจำหน่ายรายใหญ่หรือน้อยราย

บริษัท ฟาร์มกรุงไทย จำกัด ซึ่งเป็นบริษัทย่อย ประกอบธุรกิจผลิตลูกไก่เนื้อและลูกไก่ไข่
เฉพาะลูกไก่เนื้อบริษัทต้องพึ่งพาลูกค้ารายใหญ่เพียงรายเดียว คือบริษัท เอ็มเคเอส ฟาร์ม จำกัด
ในปี 2543 บริษัท เอ็มเคเอส ฟาร์ม จำกัด มียอดซื้อลูกไก่เนื้อและลูกไก่ไข่ในสัดส่วนที่สูง จำนวน
470 ล้านบาท หรือประมาณร้อยละ 7.99 ของรายได้รวมตามงบการเงินรวม
หากบริษัทต้องสูญเสียลูกค้ารายนี้จะมีผลต่อรายได้ของบริษัท
ถ้าบริษัทไม่สามารถหาลูกค้ามาทดแทนได้อาจมีผลต่อความอยู่รอดของบริษัทในระยะยาว
อย่างไรก็ตาม บริษัทคาดว่าคงไม่มีปัญหากับลูกค้าดังกล่าว
เนื่องจากบริษัทมีความสัมพันธ์ที่ดีกับลูกค้ารายนี้มาโดยตลอด
และผู้ถือหุ้นรายใหญ่ของทั้งสองบริษัทเป็นผู้ถือหุ้นรายเดียวกัน

บริษัท เอ็มเคเอส ฟาร์ม จำกัด ซึ่งเป็นบริษัทย่อย ประกอบธุรกิจเลี้ยงไก่เนื้อ
บริษัทพึ่งพาลูกค้าน้อยราย ลูกค้ารายใหญ่ของบริษัท คือบริษัท จีเอฟพีที จำกัด (มหาชน)
ซึ่งมียอดสั่งซื้อสินค้าในสัดส่วนที่สูงในช่วงปีที่ผ่านมา จำนวน 1,682 ล้านบาท หรือประมาณร้อยละ
28.59 ของรายได้รวมตามงบการเงินรวม
หากบริษัทต้องสูญเสียลูกค้ารายนี้จะมีผลต่อรายได้ของบริษัท
ถ้าบริษัทไม่สามารถหาลูกค้ามาทดแทนได้อาจมีผลต่อความอยู่รอดของบริษัทในระยะยาว
อย่างไรก็ตาม บริษัทคาดว่าคงไม่มีปัญหากับลูกค้าดังกล่าว
เนื่องจากบริษัทมีความสัมพันธ์ที่ดีกับลูกค้ารายนี้มาโดยตลอด
และผู้ถือหุ้นรายใหญ่ของทั้งสองบริษัทเป็นผู้ถือหุ้นรายเดียวกัน

บริษัท กรุงไทยอาหารสัตว์ จำกัด (มหาชน) ซึ่งเป็นบริษัทย่อย ประกอบธุรกิจผลิตอาหารสัตว์
บริษัทต้องพึ่งพิงลูกค้ารายใหญ่ ซึ่งเป็นบริษัทที่เกี่ยวข้องกัน คือบริษัท เอ็มเคเอส ฟาร์ม จำกัด
และบริษัท ฟาร์มกรุงไทย จำกัด ซึ่งในปีที่ผ่านมาบริษัท เอ็มเคเอส ฟาร์ม
มียอดสั่งซื้ออาหารไก่เป็นจำนวนเงิน 1,142 ล้านบาท หรือ ประมาณร้อยละ 19.41
ของรายได้รวมตามงบการเงินรวม และมียอดสั่งซื้อจากบริษัท ฟาร์มกรุงไทย จำกัด เป็นจำนวนเงิน
240 ล้านบาท หรือประมาณร้อยละ 4.08 ของรายได้รวมตามงบการเงินรวม
หากบริษัทต้องสูญเสียลูกค้าสองรายนี้จะมีผลต่อรายได้ของบริษัท
ถ้าบริษัทไม่สามารถหาลูกค้ามาทดแทนได้อาจมีผลต่อความอยู่รอดของบริษัทในระยะยาว
อย่างไรก็ตาม บริษัทคาดว่าคงไม่มีปัญหากับลูกค้าดังกล่าว
เนื่องจากบริษัทมีความสัมพันธ์ที่ดีกับลูกค้ารายนี้มาโดยตลอด
และผู้ถือหุ้นรายใหญ่ของทั้งสองบริษัทเป็นผู้ถือหุ้นรายเดียวกัน

บริษัทพึ่งพิงตลาดสินค้าที่มีข้อจำกัด

ปัจจุบัน บริษัทขายผลิตภัณฑ์ไก่สดแช่แข็ง ซึ่งมีมูลค่ารวมประมาณ 329 ล้านบาท หรือคิดเป็นร้อยละ
5.60 ของรายได้รวมของบริษัทให้กับประเทศญี่ปุ่น และประมาณ 400 ล้านบาท หรือคิดเป็นร้อยละ
6.80 ของรายได้รวมของบริษัทให้กับประเทศในกลุ่มสหภาพยุโรป
จากการพึ่งพิงตลาดกลุ่มญี่ปุ่นและประเทศในกลุ่มสหภาพยุโรป ในสัดส่วนที่สูงนี้เอง
ทำให้การดำเนินธุรกิจของบริษัทอาจได้รับผลกระทบจากการเปลี่ยนแปลงนโยบายทางการค้าของกลุ่มประเทศดังกล่าว
เช่น การเพิ่มอัตราภาษีขาเข้า และการกำหนดมาตรฐานการนำเข้าให้สูงขึ้น
การเปลี่ยนแปลงปัจจัยดังกล่าว อาจมีผลกระทบต่อต้นทุนการผลิต ยอดขายสินค้า
และความสามารถในการทำกำไรในอนาคตของบริษัทอย่างมีนัยสำคัญ
การที่จะขยายตลาดไปยังประเทศอื่น อาจจะไม่สามารถกระทำได้ง่าย
หรืออาจจะต้องใช้ระยะเวลานาน เนื่องจากแต่ละประเทศกำหนดมาตรฐานการนำเข้าต่างกัน
รวมทั้งอัตราภาษีนำเข้าด้วย อย่างไรก็ตาม เพื่อเป็นการลดผลกระทบที่อาจเกิดขึ้น
บริษัทมีแผนที่จะดำเนินการโดยขยายสินค้าตลาดในประเทศให้มากขึ้น
รวมทั้งบริษัทมีแผนที่จะขายสินค้าไปประเทศอื่น อาทิ ประเทศมาเลเซีย เกาหลี ฮ่องกง คูเวต
เป็นต้น

2. ความเสี่ยงเกี่ยวกับการผลิต

  วัตถุดิบสำคัญมีราคาผันแปรไปตามราคาซื้อขายของตลาดโลก

บริษัทย่อยซึ่งประกอบธุรกิจด้านผลิตอาหารสัตว์ ต้องพึ่งพาการนำเข้าวัตถุดิบอาหารสัตว์ เช่น
ข้าวโพด กากถั่วเหลือง เป็นต้น ทั้งนี้ราคาวัตถุดิบมีความผันแปรไปตามราคาซื้อขายในตลาดโลก
รวมทั้งอัตราแลกเปลี่ยนเงินตราต่างประเทศ
ในขณะที่บริษัทไม่อาจจะผลักภาระค่าใช้จ่ายดังกล่าวให้กับผู้บริโภค
โดยกำหนดราคาให้สูงขึ้นได้ตามต้นทุนที่เพิ่มขึ้นทั้งจำนวนโดยทันที
เพราะการปรับราคาขายอาหารสัตว์จะต้องได้รับอนุมัติจากกรมการค้าภายใน ให้ปรับราคาได้
ดังนั้นบริษัทอาจได้รับผลกระทบจากความผันผวนของราคาวัตถุดิบดังกล่าวเป็นอย่างมาก อย่างไรก็ดี
บริษัทได้ดำเนินการป้องกันความเสี่ยงอันจะเกิดความผันผวนจากอัตราแลกเปลี่ยนเงินตราต่างประเทศ
ซึ่งจะทำให้ต้นทุนวัตถุดิบมีราคาสูงขึ้น
ส่วนหนึ่งบริษัทได้นำรายได้จากการส่งออกเนื้อไก่ไปต่างประเทศ ที่เป็นเงินสกุลดอลล่าร์สหรัฐ
นำมาชำระค่าวัตถุดิบอาหารสัตว์
อีกส่วนหนึ่งบริษัทได้มีการทำสัญญาซื้อขายเงินตราต่างประเทศล่วงหน้า
ซึ่งการทำสัญญาดังกล่าวสามารถช่วยให้บริษัทสามารถบริหารต้นทุนมิให้เกิดความผันผวนมากนัก
และทราบต้นทุนล่วงหน้าเพื่อประโยชน์ในการวางแผนด้านรายได้ต่อไป อย่างไรก็ดี
การทำสัญญาล่วงหน้าดังกล่าว มิได้ประกันว่าบริษัทจะสามารถจัดการควบคุมให้ต้นทุนต่ำได้
เนื่องจากบริษัทไม่สามารถคาดการณ์ได้อย่างแม่นยำในขณะที่ต้องทำสัญญาล่วงหน้า

3. ความเสี่ยงด้านบริหารและการจัดการ

  บริษัทมีผู้ถือหุ้นรายใหญ่ > 50%

ณ วันที่ 31 ธันวาคม 2543 กลุ่มตระกูลศิริมงคลเกษม ถือหุ้นในบริษัท คิดเป็นร้อยละ 61
ของจำนวนหุ้นที่จำหน่ายได้แล้วทั้งหมดของบริษัท จึงทำให้กลุ่มศิริมงคลเกษม
สามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงไม่อาจสามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

4. ความเสี่ยงด้านการเงิน

ณ 31 ธันวาคม 2543 บริษัท จีเอฟพีที จำกัด (มหาชน) และบริษัทย่อย
ไม่มีเงินกู้ยืมที่เป็นเงินสกุลตราต่างประเทศ ดังนั้นจึงไม่มีความเสี่ยงทางด้านการบริหารการเงิน
แต่มีบริษัทย่อยแห่งหนึ่ง มีภาระหนี้สินที่เป็นเงินสกุลตราต่างประเทศ
อันเกิดจากการสั่งซื้อวัตถุดิบจากต่างประเทศ เพื่อนำมาผลิตอาหารสัตว์ ณ วันที่ 31 ธันวาคม 2543
บริษัทมีรายการเจ้าหนี้ทรัสต์รีซีท จำนวน 5.51 ล้านเหรียญสหรัฐ หรือคิดเป็นเงินบาทเท่ากับ
241.64 ล้านบาท (โดยใช้อัตราแลกเปลี่ยน 1 US$ เท่ากับ 43.4396 บาท)
บริษัทได้ทำสัญญาซื้อขายเงินตราต่างประเทศล่วงหน้าไว้เพียงจำนวน 66,413.36 เหรียญสหรัฐ
หรือคิดเป็นเงินบาทเท่ากับ 2.88 ล้านบาท
ส่วนที่เหลือบริษัทไม่ได้ทำสัญญาซื้อขายเงินตราต่างประเทศล่วงหน้าไว้
เนื่องจากบริษัทจะได้รับค่าสินค้าจากการส่งออกเป็นเงินเหรียญสหรัฐ
ซึ่งบริษัทจะนำมาจ่ายค่าวัตถุดิบดังกล่าว
อีกทั้งรายการเจ้าหนี้ทรัสต์รีซีทมีระยะเวลาครบกำหนดจ่ายประมาณอีก 6 เดือนข้างหน้า
ดังนั้นบริษัทยังคงมีเวลาที่จะพิจารณาซื้อเงินตราต่างประเทศล่วงหน้าเพิ่มเติม

5. ความเสี่ยงเกี่ยวกับการเสนอขายหลักทรัพย์

  -ไม่มี-